[{"text_idx": "#000002", "text": "Hirutxuloko artikulua-Ibaetan Euskaren egunari buruz"}, {"text_idx": "#000003", "text": "Irutxuluko artikulua (Hirutxuluko web orriaren artikulura linka)"}, {"text_idx": "#000005", "text": "Urteroko legez, abenduaren 3an izango da Euskararen Eguna, baina Ibaetan datorren asteburuan hasiko dira motorrak berotzen. Izan ere, haur eta helduentzako hainbat jarduera antolatu dituzte."}, {"text_idx": "#000006", "text": "Abenduaren 3a iristeko gogoz daude Ibaetako bizilagunak, eta egitarau zabala prestatu dute datorren ostiralerako eta larunbaterako, hilaren 22rako eta 23rako, Euskararen Eguna ospatzen hasteko."}, {"text_idx": "#000007", "text": "Datorren ostiraleko 17:30ean hasiko da jai giroa Ibaetako Karlos Santamaria plazako frontoian, horma-irudi handi bat margotuko baitute denen artean. Eunate Abilleirak, Ibai Ikastolako euskara batzordeko kideak, azaldu duenez, asteburu osoa egongo da horma-irudi hori frontoian ikusgai. Era berean, Euskaraldiaren txokoa ere asteburu guztian zehar han egongo dela adierazi du: \u201cAurten Euskaraldirik ez dagoenez, iazko eta hurrengo urteko Euskaraldien arteko zubi moduko bat egiteko, photocall bat jarriko dugu kutxa batekin. Jendeak euskarak iradokitzen diena idatzi edo marrazteko aukera izango du hor, eta gero dinamikaren antolatzaileei pasako diegu material hori\u201d."}, {"text_idx": "#000008", "text": "Horma-irudia margotu ondoren, euskarazko liburu, disko eta filmak trukatzeko azoka bat egingo dute, eta haurren aurpegiak margotuko dituzte. Ostiralarekin bukatzeko, dantzaldia egingo dute 19:00etatik aurrera. Abilleiraren arabera, Donostiako Musika eta Dantza Eskolako kideak joango dira segur aski, ondo dantzatzeko irizpide batzuk emateko."}, {"text_idx": "#000009", "text": "Ostiral arratsaldeko jardueretan jende askok parte hartuko duela uste dute antolatzaileek: \u201cOstiraletan jende asko egoten da Karlos Santamaria plazan, ikastolatik ateratzen diren haurrak eta gurasoak, bereziki. Horregatik, egun horretako jarduerek arrakasta izango dutela uste dugu\u201d."}, {"text_idx": "#000010", "text": "Egun osoko egitaraua prestatu dute larunbaterako, izan ere, Ekain-Txou pailazoak haurrentzako ikuskizuna egingo du frontoian 11:00etan. Eguerdian, 12:30ean, euskal tortilla txapelketa egingo dute. Patata tortillei \u201ceuskal ukitua\u201d ematera animatu dituzte parte-hartzaileak. Txapelketako sariak nabarmendu ditu Abilleirak:\u201dTaberna gehienek pintxoak eta edariak eskaini dituzte. Aratz jatetxeak, aldiz, bi pertsonentzako bazkari edo afari bat eskaini du, eta Gaztelo kafetegiak bi pertsonentzako gosari bat\u201d. Bazkaltzera joan aurretik, kantujira egingo dute auzotik."}, {"text_idx": "#000011", "text": "Arratsaldean, 17:00etan, buruhandiak egiteko ikastaroa egingo dute, bi euroko izen-ematearekin. Ikastaroan egiten dituzten buruhandien eta auzoko jaietakoen arteko topaketa egingo dute 18:00etan, txokoloate janarekin batera. Sabela ondo bete ondoren, Eli Pagola eta Haritz Mujika bertsolarien eskutik bertso-poteoa egingo dute auzotik, egitasmoarekin lagundu duten tabernetan geldialdiak eginez."}, {"text_idx": "#000012", "text": "Donostiako Udalak iazko maiatzean ireki zuen Euskararen Egunaren harira diru-laguntzak eskatzeko epea. Abilleirak azaldu duenez, auzoan zerbait antolatzeko aukera ona iruditu zitzaien: \u201cHasieran, bi asteburuko egitaraua aurkeztu genuen udalean, ez genekielako zenbat jende eta zein baldintza izango genituen\u201d. Duela hilabete bat jakinarazi zien udalak diru-laguntza emango zietela, baina azkenean asteburu bakarreko egitaraua prestatzea erabaki zuten, \u201cneguko jai batzuk izango balira bezala\u201d."}, {"text_idx": "#000013", "text": "Egitasmoan sartuta hamabi bat pertsona daudela adierazi du Abilleirak, baina antolakuntza \u201clauzpabost pertsonen\u201d artean egin dutela, batez ere. Hala ere, auzoko hainbat tabernaren laguntza nabarmendu dute antolatzaileek, eta jendea animatuta ikusten dute auzoan. Era berean, udalak gauzak erraz jarri dizkiela azpimarratu du: \u201cUdalak erraztasun guztiak eman dizkigu; ikusten da Euskararen Eguna auzoetara zabaldu nahi dutela\u201d."}, {"text_idx": "#000014", "text": "Abilleiraren aburuz, Ibai ikastolaren inguruko giroa \u201cnahiko euskalduna\u201d da, baina gurasoen bileretan beti nabarmentzen dute euskararen erabilera beheranzko joeran dagoela."}, {"text_idx": "#000016", "text": "Horregatik, Euskararen Egunaren harira jai hori egitea ideia ona iruditu zitzaien, euskara bultzatzeko: \u201cEuskararen Egunaren aitzakiarekin jendeak euskara buruan izatea nahi dugu, Euskaraldian bezala. Lehenengo hitza \u2018kaixo\u2019 ateratzen bazaizu, primeran\u201d\u00bb."}, {"text_idx": "#000019", "text": "Eskerrik asko lagunatzagatik. Gure eskerrik beroenak argazkia ateratzera hurbildu zineten guztiei!"}, {"text_idx": "#000022", "text": "Plana: Oraingoan DV ko parkinean geratu beharrean, 10.20etarako Sagueseko saskibaloi kantxetan geratuko gera. Mendi martxari 10.30etan hasiera emango diogu. Norberak bere ogitartekoa eramango du.\nIbilbidearen hasieran igoera gogor samarra izan arren,ibilbidea haurrekin egiteko aproposa da. Uliako zonalde desberdinak ezagutzeko aukera izango dugu beti ere Kantauri itsasoa bistaz galdu gabe. Hamaiketako on bat egin eta indarrak hartu ondoren, azken txanpari helduko diogu. San Pedro La plata itsasargiaren ondotik pasa eta San Pedroko Puntasera iritsiko gara eta handik San Pedro herrira. Behin txangoa bukatuta, autobusa, trena (Herreran) edo trago on bat hartzeko aukera izango dugu ."}, {"text_idx": "#000023", "text": "Oharra: Eguraldiak ez badu laguntzen mendi martxa bertan behera geldituko da baina beste plan bat burutuko dugu. Ibaetako plazan 10.45etan geratuko gara eta Alde Zaharrera eta Urgulera joango gera."}]